
ДО
ОБЩИНСКИ СЪВЕТ 
ГР. ПОМОРИЕ


Д О К Л А Д Н А   З А П И С К А
от

 Иван Алексиев - Кмет на Община Поморие


ОТНОСНО: Закриване на социални услуги „Преходно жилище за деца и лица“ /ПЖДЛ/ и „Защитено жилище за пълнолетни лица с умствена изостаналост“/ЗЖПЛУИ/ в с.Бата и разкриване на социална услуга „Център за настаняване от семеен тип за пълнолетни лица с умствена изостаналост“/ЦНСТПЛУИ/ с. Бата


УВАЖАЕМИ Г-Н ПРЕДСЕДАТЕЛ,
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

            На основание чл. 21, ал. 1, т. 23 от Закона за местното самоуправление и местната администрация, във връзка с чл. 17, чл. 18 и чл. 25 от Закона за социалните услуги, внасям за разглеждане настоящото предложение за трансформация на социалните услуги на територията на с. Бата, община Поморие.
           Фактическата обстановка към момента е следната:
           На територията на с. Бата функционират следните социални услуги-държавно делегирана дейност:
· „Преходно жилище за деца и лица“ /ПЖДЛ/ с капацитет 8 места
· „Защитено жилище за пълнолетни лица с умствена изостаналост“/ЗЖПЛУИ/ с капацитет 10 места.
          Към настоящия момент в услугите са настанени общо 11 потребители, от които в ЗЖПЛУИ –6, а в ПЖДЛ – 5,  на които се предоставя резидентна грижа. Предвижда се всички настанени лица да бъдат пренасочени към ново разкрита социална услуга „Център за настаняване от семеен тип“, с. Бата, без прекъсване на представяната към момента подкрепа. Сградата, където ще се помещава ЦНСТПЛУИ е ремонтирана и пригодена за нуждите на потребителите по Проект “Красива България“. Ще бъдат изготвени актуализирани оценки на потребностите и ще бъдат издадени нови административни актове за настаняване.
   


        Мотивите за трансформация на социалните услуги са съобразени със следните фактори:
· националната политика по деинституционализация
· принципите за предоставяне на социални услуги в среда, близка до семейната
· необходимостта от повишаване качеството на социалната подкрепа
Създаването на ЦНСТПЛУИ, с.Бата ще осигури:
· индивидуализиран подход към потребителите
· по -добри условия на живот 
· ефективно използване на ресурсите
· устойчив модел на социална грижа
        Всички настанени лица към момента ще бъдат пренасочени към новата социална услуга, след като им бъдат извършени актуализирани оценки на потребностите и бъдат издадени нови административни актове от ДСП - Поморие, като по този начин се гарантира непрекъсваемост на грижата.
По отношение на заетия персонал в социалните услуги ПЖДЛ и ЗЖПЛУИ, Община Поморие ще гарантира пълно спазване на трудовите и осигурителните права на служителите, съгласно разпоредбите на Кодекса на труда и действащия колективен трудов договор.
В процеса на трансформация ще бъдат прилагани в пълен обем всички клаузи на колективния трудов договор, включително тези, свързани със защита на заетостта, условията на труд, възнаграждения, обезщетения и социални придобивки.
        Общината ще осигури провеждане на открит и прозрачен социален диалог със служителите и техните представители, включително със синдикалната организация, в която членуват, като всички действия ще бъдат съгласувани при спазване на принципите на законосъобразност, равнопоставеност и защита на трудовите права.
       Предвижда се предприемане на мерки за максимално запазване на заетостта, като на служителите ще бъде предоставена възможност за преназначаване в новоразкритата социална услуга ЦНСТПЛУИ, с. Бата или за продължаване на трудовата им реализация при съответствие с изискванията на длъжността. При необходимост от промени в трудовите правоотношения, същите ще се извършват при стриктно спазване на законовите изисквания, включително срокове за предизвестие, дължими обезщетения и всички гаранции, предвидени в действащото законодателство и колективния трудов договор.
        С оглед на гореизложеното се гарантира, че процесът на трансформация ще бъде реализиран при пълна защита на трудовите права на служителите и при спазване на установените механизми на социален диалог, като ще бъде проведена среща със синдикалните представители.
      Що се отнася до финансовото въздействие на планираната трансформация, тя ще се реализира в рамките на утвърдените стандарти за държавно делегираните дейности и без допълнително натоварване на Общинския бюджет.
        Аргументите за разкриване на новата социална услуга ЦНСТПЛУИ са, че стандартът за делегираните от държавата дейности с натурални и стойностни показатели е много по – висок в сравнение с досега действащите социални услуги ПЖДЛ и ЗЖПЛУИ , вследствие на което ще се повиши качеството на социалната услуга, а така също няма да се налага необходимостта от дофинансиране с общински средства. Предлаганата трансформация ще доведе до повишаване качеството на живот на потребителите в новата  услуга, чрез предоставяне на по-индивидуализирана подкрепа и социално включване, съобразено с техните потребности  и в среда, максимално близко до семейната. Така също ще има възможност  и за  по - ефективно използване на ресурсите, като същевременно с това се  гарантира защита на правата на потребителите и служителите.	
      Предвид гореизложеното предлагам на Общински съвет – Поморие да вземе следното:

РЕШЕНИЕ:	
      На основание чл. 21, ал. 1, т. 23 от Закона за местното самоуправление и местната администрация, във връзка с чл. 17, чл. 18 и чл. 25 от Закона за социалните услуги 
1. Общински съвет – Поморие дава съгласие за закриване на социалната услуга „Преходно жилище за деца и лица“ /ПЖДЛ/ - с. Бата
2. Дава съгласие за закриване на социалната услуга „ Защитено жилище за пълнолетни лица с умствена изостаналост“ /ЗЖПЛУИ/ - с. Бата
3. Дава съгласие да се разкрие социалната услуга „Център за настаняване от семеен тип за пълнолетни лица с умствена изостаналост“ /ЦНСТПЛУИ/, с.Бата 
4. Възлага на Кмета на Община Поморие да предприеме необходимите последващи действия по изпълнение на решението.
            Приложения:
1. Решение на Министерски съвет № 93 от 25.02.2025 г. за приемане на стандарти за делегираните от държавата дейности  с натурални и стойностни показатели през 2025 г.
2. Финансов отчет към 31.12.2025 г. за ПЖДЛ и ЗЖПЛУИ, с. Бата
3. Справка за настанените лица към 31.03.2026 г.- 2бр. 
4. Тримесечна справка за настанени лица към 31.03.2026г. – 1 бр. 
С уважение, 

ИВАН АЛЕКСИЕВ
Кмет на Община Поморие

Съгласувал: Недка Димитрова
Ст. юрисконсулт Дирекция ПНИАО 

   Изготвил: Таня Нанева
Директор ОП „СО“ Поморие 

